Zama-zamas word vir 'n jaar ondermyn | Netwerk24
Zama-zamas word vir 'n jaar ondermyn
Deur Ügen Vos 01 Desember 2016 10:16
Vier onwettige mynwerkers is in die landdroshof in Port Nolloth in die Noord-Kaap tot 'n jaar agter tralies of 'n boete van R6 000 gevonnis.
Die vier onwettige mynwerkers, Ayanda Booi (29), Fikile Sixeshe (37), Monwabisi Vincent Ntsham (46) en Kwenza Ndlovu (40), is op 24 April by die De Beers-myn in Kleinzee gearresteer.
Daar is ook op mynbougereedskap in hul besit beslag gelê.
Hulle is op 26 April onder streng borgvoorwaardes vrygelaat en is Dinsdag op aanklagte van onwettige betreding en onwettige mynbou skuldig bevind.
Benewens die boete en tronkstraf het hulle 'n opgeskorte vonnis van ses maande gevangenisstraf of 'n boete van R2 000 ontvang.
Dié vonnis is vir vyf jaar opgeskort, op voorwaarde dat hulle hulself nie tydens hierdie tydperk aan enige soortgelyke misdade skuldig maak nie.